ГРАД НИШ 
ГРАДСКА УПРАВА ЗА ПЛАНИРАЊЕ И ИЗГРАДЊУ 
Ниш ул. Генерала Транијеа бр. 10 

Примедбе на Нацрт за јавни увид Генералног урбанистичког плана града Ниша

На основу јавног позива за "Оглашавање излагања материјала за израду Генералног урбанистичког плана Ниша", који је Градска управа за планирање и изградњу објавила 3.јула 2026.год. а након увида у планска документа подносим следеће: 

	Примедбе на Нацрт за јавни увид Генералног урбанистичког плана града Ниша од 2026.до 2040.год. су следеће:

ПРИМЕДБА 1. Због кршења темељених начела транспарентности, информисаности и партиципативности грађана у процесу урбанистичког планирања и доношења темељеног урбанистичког документа – Генералног урбанистичког плана за период од 2026. до 2040.год. тражим одлагање рокова јавног увида и јавне седнице за месец дана, тј. одлагање рока за примедбе у току јавног увида за 3.септембар, а термина Јавне седнице Комисије за планове за 8. септембар 2026.год.

Образложење примедбе

Документ Нацрт за јавни увид Генералног урбанистичког плана града Ниша од 2026.до 2040.год. (у даљем тексту ГУП 2026-2040 као кровни документ урбанистичког развоја града Ниша не испуњава основна начела транспарентости, информисаности и партиципативности грађана чији квалитет живота у урбаном простору у наредних 15 година треба да уреди. Начин - првих недељу дана електронска верзија документа није могла да се скине са сајта градске Управе за планирање и грађевинарство. Ради се о обимним документима, па је и стручњацима и лаицима било, најпре, немогуће, а након друге недеље тешко, да документа преузму, чиме је четвртина времена предвиђеног за јавни увид изгубљено.  Време јавног увида у ГУП Ниш 2026-2040 је средина лета, у време годишњих одмора, у периоду одсуства великог броја заинтересованих грађана из Ниша, па је тако велики број људи и фактички онемогућен да се са Нацртом ГУП упозна. Месец јули као период  јавног увида у ГУП говори јасно о дефициту информисаности, транспарентности и партиципативности грађана - оглас са позивом објављен је 3.јула, рок за примедбе је 3.август, а Јавна седница Комисије за планове заказана је за 8.август 2026.године. Тиме је поновљен модел јавног увида у  трагичне измена ГУП из 2021.год. након чега је у Нишу отпочео период ПРОСТОРНОГ НАСИЉА и екстремног  ИНВЕСТИТОРСКОГ УРБАНИЗМА - доношења урбанистичких планова у искључивом интересу профита инвеститора уместо у јавном интересу грађана Ниша. Иако, за разлику од процедуре доношења ГУП 2021, процедура јавног увида у актуелни документ ГУП 2026-2040 има нешто виши ниво транспарентности од претходног - израђен је кратки Водич за грађане, а јавни увиди су се одржали и у градским општинама - у некима од њих је јавни увид фингиран. Фингирање јавног увида - то је био случај са ГО Палилула где је место јавног увида промењено, без икаквог обавештења, па је уместо у просторијама ГО Палилула јавни увид, у присуству укупно 4 (четири) грађана одржан у НКЦ, 15.јула у 11 сати, без присуства председника нити било кога из општине Палилула и на спољашњој температури од 38 степени Целзијуса. Све ово говори о изигравању темељних начела и обавезе да грађани буду информисани, да документа буду транспарентна и да грађани могу да учествују у доношењу ГУП2026-2040. Све наведено захтева продужење рока за јавни увид бар за још месец дана.

ПРИМЕДБА 2. Тражимо тачно одређивање ЈАВНИХ И ОСТАЛИХ НАМЕНА у ГУП-ом предвиђеним зонама и на свакој градској општини.  Садашњи Нацрт ГУП-а је АПСТРАКТАН ДОКУМЕНТ, БЕЗ ПАРЦЕЛА, БЕЗ НАМЕНА, БЕЗ ОДРЕЂИВАЊА ЛОКАЦИЈА НАЈЗНАЧАЈНИХ ЈАВНИХ ОБЈЕКАТА, ПОПУТ ОПШТЕ ГРАДСКЕ БОЛНИЦЕ, ХИТНЕ ПОМОЋИ, ГРОБЉА, КРЕМАТОРИЈУМА, ОБАЛЕ НИШАВЕ, ГРАДСКИХ ШУМА, БОТАНИЧКЕ БАШТЕ и других најзначајних објеката за живот грађана Ниша. Уместо комплекса на којима ће ГУП 2026-2040 да  одреди јавне намене - саобраћај, јавне службе, објекти здравства, образовања, социјалне заштите, спорта - обрaђивач ГУП 2026-2040 то препушта плановима нижег реда, што је стратешки пропуст и недостатак визије урбаниста. Ово документу Нацрт ГУП 2026-2040 одузима капацитет просторне правде и фактички онемогућава грађане да транспарентно и информисано прате и учествују у доношењу следећа 33 плана генералне регулације којима се оваквим Нацртом ГУП-а препушта утврђивање намена. Тиме је јасно фаворизован интерес приватних инвеститора на штету јавног интереса грађана. Не верујемо да је то била намера обрађивача Нацрта ГУП 2026-2040 али је због наведеног овакав План неправедан и према грађанима, и према јавном интересу и према простору. 

Образложење примедбе

Концепт одређивања планираних 6 градских зона без одређивања њихове прецизне намене у самом ГУП 2026-2040 ће само заоштрити борбу интереса профита инвеститора са јавним интересом, у којој увек побеђује профит инвеститора. Не може се препустити плановима нижег реда заштизта јавног интереса и одређивање конкретних намена у оквиру зона - то је задатак стратегије и плана највишег реда тј. задатак Генералног урбанистичког плана. Капитални објекти од јавног значаја – Општа болница, Хитна помоћ, вртићи, школе, гробља, крематоријум, обала реке, паркови, зелена инфраструктура и зелени коридори, градске шуме и други објекти који су витални за живот грађана Ниша не могу бити препуштени десетинама планова нижег реда. То је задатак урбаниста и њихове визије града ПРИЛИКОМ ИЗРАДЕ СТРАТЕШКОГ ДОКУМЕНТА. Грађани не могу да имају информисан, транспарентан и партиципативан увид у наредна 33 плана генералне регулације, и у потоње стотине планова детаљне регулације који ће се усвајати након усвајања ГУП 2026-2040. Смернице у ГУП-у, иако у већини израз добрих намера нису довољне да заштите јавни интерес, осим ако ИНТЕРЕС ИНВЕСТИТОРА НИЈЕ ПРОГЛАШЕН ЗА ЈАВНИ ИНТЕРЕС.  Уколико остану зоне БЕЗ НАМЕНА наредни генерални урбанистички план више неће ни имати шта да уређује јер ће све јавне површине постати мета инвеститора. 
Избегавање урбаниста да ГУП-ом 2021 одреде тачне намене, тако што су уместо „јавне и осталих намена“ увели нови, непознат и априорни концепт тзв. “мешовите намене”, у којој се унапред не зна шта ће се градити, већ се то препушта плановима нижег реда, ПГР-овима и ПДР-овима, довело је до урбанистичког хаоса, до еклатантног кршења интереса грађана Ниша и до инвеститорског урбанизма – интересне спреге инвеститора и урбаниста на штету грађана Ниша. Измене Генералног урбанистичког плана из 2021.год. увеле су у урбанистичко планирање у Нишу концепт тзв. „мешовите намене“ , са коруптивним капацитетима и довеле до фаворизовања приватног инвеститорског интереса насупрот јавног интереса грађана Ниша. Оно што смо назвали „инвеститорским урбанизмом“ током последњих 6 година довело је бетонирања града, изградње солитера у историјском језгру града, до уништења тротоара и зелених површина (свака од срушених кућа у центру имала је бар три ара зелене површине, док су само ретки инвеститори поштовали прописани минимум од 10% зеленила „у додиру са земљом“, контрола извршења обавезе о минималном проценту зеленила није ни постојала и нико, ни инвеститори, због кршења и ових минималних правила, а ни и органи управе- грађевинска инспекција због невршења контроле о минималним зеленим површинама није био кажњен, док је град у великом делу упропашћен а зелене површине уништене).  Град је остао без зеленила изложен просторном насиљу. Тим изменама Генералног урбанистичког плана, чији је јавни увид и тада кренуо у лето,  током августа 2021.год.  а на који смо тада поднели десетине примедаба, које су све одбијене од тадашњег сазива Комисије за планове, почело је остваривање идеје бивше градоначелнице Сотировски о Нишу као „солитерском“ граду, о „инвеститорском рају“ са 40 солитерских блокова, висине 50 метара, и тада је кренуо процес интензивног инвеститорског насиља над градским простором.
Захтев одборника Скупштине града Ниша за укидањем концепта „мешовите намене“ у новом ГУП 2026-2040 од стране Управе за планирање и изградњу није ни разматран, а од стране Завода за урбанизам је одбијен са образложењем да ће се применити „модеран“ концепт зонирања града, и то на 6 градских зона – на централну, средњу, периферну, рубну градску зону, производно-комерцијалну и зону зелене инфраструктуре. Међутим,  ГУП-ом 2026-20240 се не предвиђају ни прецизне границе ових зона, а ни њихова тачна намена (јавни, комерцијални, стамбени садржаји) нису предвиђени у оквиру ни централне, ни периферне ни рубне градске зоне. Иако је ГУП 2026-2040 стратешки урбанистички  план највишег реда он нам не даје визију развоја града ни тачно одређење где се планирају стамбена насеља, где пословни објекти, где паркови, градске шуме, дрвореди и зеленило. И даље ће моћи да се јавне зелене површине, намењене спорту, рекреацији, парковима за све грашанае, да се пренамењују у грађевинско земљиште, као што је то урађено на Старој циглани. И поред онога што је иреверзибилно упропашћено у Нишу, обрађивач ГУП-а, Завод за урбанизам, у оквиру ових зона наводи ће се објекти јавне намене (саобраћај, јавне службе, објекти јавног коришћења - образовање, здравство, социјална заштита, парковско зеленило и др.) „утврђивати кроз даљу планску разраду“.
Овакво решење ЗОНА БЕЗ УНАПРЕД ОДРЕЂЕНИХ НАМЕНА ЗА ОБЈЕКТЕ ЈАВНЕ НАМЕНЕ, ЗА ЗЕЛЕНУ ИНФРАСТРУКТУРУ И ЗА СТАМБЕНУ ИЗГРАДЊУ СМАТРАМО ГОРИМ И ЗА ЈАВНИ ИНТЕРЕС ОПАСНИЈИМ РЕШЕЊЕМ ОД „МЕШОВИТЕ НАМЕНЕ“ КОЈА ЈЕ УРБАНИСТИЧКИ ДЕВАСТИРАЛА НИШ. 
Садашњи Нацрт ГУП-а је АПСТРАКТАН ДОКУМЕНТ, БЕЗ ПАРЦЕЛА, БЕЗ НАМЕНА, БЕЗ ОДРЕЂИВАЊА ЛОКАЦИЈА НАЈЗНАЧАЈНИХ ЈАВНИХ ОБЈЕКАТА, ПОПУТ ОПШТЕ ГРАДСКЕ БОЛНИЦЕ, ХИТНЕ ПОМОЋИ, ГРОБЉА, КРЕМАТОРИЈУМА, ОБАЛЕ НИШАВЕ, ГРАДСКИХ ШУМА, БОТАНИЧКЕ БАШТЕ и других најзначајних објеката за живот грађана Ниша. Уместо комплекса на којима ће се одредити јавне намене- саобраћај, јавне службе, објекти здравства, образовања, социјалне заштите, спорта -обраћивач ГУП 2026-2040 то ће препустити плановима нижег реда, што је стратешки пропуст и недостатак визије урбаниста. 
И најзначајнији аргумент је да грађани не могу транспарентно у информисано да прате, ни да учествују у доношењу 33 нова плана генералне регулације којима ће се утврђивати намене, као ни доношење стотина планова детаљне регулације, чиме је јасно фаворизован интерес приватних инвенститора на штету јавног интереса. То овај Нацрт чини и неправедним. 

[bookmark: _Hlk235912713]ПРИМЕДБА 3. У Уводном делу Нацрта ГУП 2026-2040 у ст. „5. Студије, извештаји анализе „ унети и Извештај Државне ревизорске институције (ДРИ)  „Планирање зелене инфраструктуре у градовима“ Број: 400-281/2024-04/52 Београд, 17. децембар 2024. године, по ком Извештају град Ниш има најлошије параметре зелених површина у односу на Београд и Нови Сад, а концепт планирања интегрисаног система зелених површина у урбаној структури града Ниша није примењен. Према Извештају ДРИ сви параметри зелене инфраструктуре су у Нишу најнижи у односу на градове Београд и Нови Сад. То се односи на 1. минимални проценат учешћа зелених површина на изграђеним објектима (у Београду минимум је 15% до 40%, у Новом Саду 25%до 40%, у Нишу 20% и 10% у додиру са земљом), 2. улагања у изградњу и реконструкцију и улагања у одржавање зелених површина (у Нишу улагања 100 пута мања него у Београду, и 40 пута мања него у Новом Саду), 3. површина зеленила које се одржава (у Београду 8 пута веђа површина, а у Новом Саду 2,5 пута веђа површина која се одржава него у Нипу) У  граду Нишу није успостављена примена еколошког индекса у процесу урбанистичког планирања, као ни еколошких коридора унутар грађевинских подручја успостављањем континуитета зелених површина, а није успостављено редовно ажурирање података о зеленој инфраструктури у географском информационом систему које је препоручила  ДРИ. Минимални коефицијенат зелених површина ГУП 2026-2040 треба подићи на 40% а 25% мора бити у додиру са земљом, док на објектима дешије заштите параметри морају бити дупло виши. 
Не само да се врши злоупотреба обавезе минималног процента зелених површина од стране инвеститора фингирањем до пријема гражевинског објекта, већ у Нишу не постоји ни контрола одржавања обавезне зелене инфраструктуре, што доводи до тога да и минималне зелене површине након годину дана не постоје , јер је већина стабала осушена. Због великог загађења зими, топлотних острва и лошег стања зелене инфраструктуре, ГУП 2026-2024. мора да инсистира не само на рехабилитацији, одржавању зеленила бећ и на строгој контроли , увођењем функције ЗЕЛЕНОГ МЕНАЏЕРА СА ЈАКИМ ИЗВРШНИМ ОВЛАШЋЕЊИМА. 

Образложење примедбе

Сви параметри зелене инфраструктуре у Нишу најнижи су у Нишу у односу на градове Београд и Нови Сад. Према Извештају ДРИ то се односи и на А) минимални проценат учешћа зелених површина на изграђеним објектима, Б) на улагања у изградњу и реконструкцију, Ц) улагања у одржавање зелених површина, као и Д) на површину јавног зеленила које се одржава. 
А) Обавезан проценат заступљености зелених површина на парцели на којој се граде пословни, стамбени, пословно-стамбени и вишепородични објекти прописан Законом о планирању и изградњи, најмањи је у Нишу. Поређење са Београдом и Новим Садом о томе јасно говори. У Београду минимални проценат слободних и зелених површина на парцели износи од од  40% до 60%, док минимални проценат зелених површина у директном контакту са земљом износи од 15% до 40%. У Новом Саду минимално учешће зеленила износи од 25% до 40% у становању и иде и до 70% за јавне паркове и спортске терене, док је у Нишу минимални проценат зелене површине 20% , а у додиру са тлом 10%. И у образовању, социјалној и дечијој заштити, здравственој заштити у Нишу обавезни проценат зелених површина износи само 20% (за вртиће је  40%)  док је и за објекте културе и за становање минимални проценат износи 10%. 
Б) Финансијски параметри улагања у изградњу и реконструкцију зелених површина најгори су у Нишу. Док је у прериоду 2021.до 2023.год. град Београд у изградњу и реконструкцију зелених површина уложио 1.843. 639.000, дин., град Нови Сад је уложио 710.538.000,00 дин, Ниш је за три године уложио само 18.406.000,00 дин. Дакле, у изградњу нових и реконструкцију постојећих зелених површина Ниш је уложио 100 пута мање од Београда и 40 пута мање од Новог Сада. 
Ц) У одржавању јавних зелених површина Ниш има најмање уложених средстава. У Београду је за три године уложено 9.514.421.000,00 дин, Нови Сад је у одржавање уложио 1.946.692.000,00 дин. а Ниш је у истом периоду у одржавање постојећих зелених површина уложио само 665.194.000,00 дин. То значи да је Ниш у периоду 2021.до 2023.год. уложио 14 пута мање средстава у одржавање зеленила у односу на Београд, и три пута мање у односу на Нови Сад. 
Д) И четврти параметар који износи Извештај ДРИ о зеленој инфраструктури у градовима Београду , Новом Саду и Нишу - површина јавног зеленила која се одржава у периоду од 2021.до 2023.год. у Нишу вишеструко заостаје у односу на Београд (8 пута мања површина него у Београду) и Нови Сад (у Нишу 2,2 пута мање него у Новом Саду) . У Београду је површина јавног зеленила које се одржава 2350 хектара , у Новом Саду 650 хектара,  а у Нишу површина јавног и одржаваног зеленила износи само 300 хектара. 
У Нишу се чак и ови минимални проценти зелених површина фингирају од стране инвеститора и не контролишу приликом техничког пријема објекта, о чему говори само један од бројних примера злоупотребе императивних норми о обавезном проценту зелених површина, изостанка контроле и санкционисања -  фотографија новоизграђеног објекта паркинга код тржног центра Декатлон /Мега Макси где се трава поставља само фиктивно и уклања се након техничког пријема објекта, док се, изворно направљена, паркинг места ослобађају. 

[image: ]
На сликама: Фингирана „Зелена површина“ која постоји само током контроле за пријем објекта, а дрвеће и трава се након тога склањају и простор се претвара у паркинг.
У Нишу не постоји ни контрола одржавања обавезне зелене инфраструктуре, што доводи до тога да и минималне зелене површине након годину дана не постоје , јер је већина стабала осушена. Све то мора да буде уређено ГУП_ом као обавеза инвеститора и контролних органа управе или предузећа које контролише зелене пивршине. ГУП треба да предвиди функцију Градког зеленог менаџера са снажним извршним овлашћењима . 


[bookmark: _Hlk235912814][bookmark: _Hlk235912858]ПРИМЕДБА 4. Квалитет и стање зелене инфраструктуре у градовима у документу ГУП2026-2040 треба установити као један од најзначајнијих показатеља урбаног развоја и квалитета живота људи у граду. На страни 8. ГУП 2026-2040 у Уводним напоменама у претпоследњи пасус који говори ГУП као стратешком плану, након набрајања врста инфраструктуре за коју се утврђују коридори, након саобраћајне, енергетске, водопривредне, комуналне  унети и „зелену инфраструктуру“ . То важи и за све друге делове Нацрта ГУП2026-2040 , попут дела „1.6.12. Зелена инфраструктура“ , у Прилозима уз текстуални део у Табелама за категорије јавне намене по градским општинама унети и категорију – зелене површине и градске шуме, као и код кључних показатеља урбаног развоја, унапређења одрживости, показатеља квалитета живота грађана и др. Параметри квалитета живота грађана морају бити зелене површине у Нишу. Квалитет ваздуха, покривеност града крошњама дрвећа , зелени коридори и градске шуме јесу пресудни за квалитет живота грађана и њихово здравље.  Дрвеће са крошњама у граду није луксуз и естетски моменат, оно је природни пречистач ваздуха и клима урешај и нужан је услов градског живота. У читав текст ГУП 2026-2040 унети промоцију тзв. Правила „ 3-30-300“ као стратешки циљ урбаног развоја Ниша.  Ово правило предвиђа и  Директива ЕУ о обнови зеленила у европским градовима из 2024.год. То правило значи – 3 стабла – сваки грађанин из свог дома или са радног места треба да види најмање три стабла; свака градска четврт тј. површина насеља треба да буде покривено крошњама дрвећа са најмање 30% како би се побољшала микроклима и квалитет ваздуха; 300 метара би сваки грађанин требало да највише хода до јавне зелене површине, парка или шуме. 


Образложење примедбе

[bookmark: _Hlk229732347]	У објашњењу да  „ГУП Ниша представља стратешки план којим се утврђују: границе и обухват грађевинског реона; намене површина које су претежно планиране у грађевинском реону; генерални правци и коридори за саобраћајну, енергетску, водопривредну, комуналну и другу инфраструктуру; подела на целине за даљу планску разраду плановима генералне регулације за цео обухват и други елементи значајни за даљу планску разраду. „ недостаје зелена инфраструктуира која није луксуз већ нужни услов живота у граду. 
[bookmark: _Hlk235913039]Не само у уводном, декларативном делу, већ и током  разраде документа ГУП2026-2040 неопходно је унети зелену инфраструктуру као обавезу урбаног развоја, параметар и кључни показатељ квалитета живота у граду. Такође, тражимо уношење  савремених трендова урбаног зеленила -  стварања зелених коридора, зелене инфраструктуре и њених варијетета- троструки и двоструки дрвореди, обавезне градске шуме са очуваним биодиверзитетом у градским целинама (општинама), паркова, урбаних башти које ће обрађивати сами грађани, џепних паркова и Правила „-30-300“ које предвиђа обавезујућа Директива ЕУ о рехабилитацији и обнови зеленила у градовима (Regulation - EU - 2024/1991 - EN - EUR-Lex од 29.7.2024.год. ) Циљ ове европске регулативе  је тзв. Green Deal и повратак природе у животе људи у градовима, и та  је регулатива обавезна за све државе чланице. Управо се због тзв. „Правила 3 -30- 300 „ у градовима Европе приступа скидању бетонских плоча са тргова, и уместо њих се праве паркови, мини урбане шуме, градови се обавезују на садњу десетина хиљада стабала у наредним годинама. Значај „Правила 3-30-300“ је да тежња градова да сваки грађанин са свог прозора, у дому или на послу мора да има поглед на најмање 3 стабла, да 30% простора у граду мора да буде покривено крошњама дрвећа, а да сваки грађанин у било ком делу града до најближег парка, шуме или јавне зелене површине  не сме да има растојање дуже од 300 метара.  Ово је Правило узор коме теже државе да што већи проценат становништва у градовима може да испуни ове услове. У Нишу са трагичним загађењем ваздуха током зиме, и са топлотним острвима током лета  и урбанисти морају да прате истраживања која кажу 30% насеља покривених крошњама дрвећа за близу 2%  превенирају превремену смрт због врућине у градовима, а којој је изложено претежно сиромашније становништво.

[bookmark: _Hlk235913124][bookmark: _Hlk225327831]ПРИМЕДБА 5. У делу ГУП 2026-2040 2. ПРОСТОРНА ПОДЦЕЛИНА - ПОДРУЧЈЕ ГРАДСКЕ ОПШТИНЕ ПАЛИЛУЛА СА ПРИПАДАЈУЋИМ УРБАНИСТИЧКИМ ЦЕЛИНАМА/НАСЕЉИМА
2.1.Централни и источни део општине Палилула унети као „просторну и функционалну потребу“ враћање јавне намене и очување зеленог шумског простора од 3,5 хектара на брду изнад Старе циглане као градске шуме за ГО Палилула. Предвидети градску шуму, простор са очуваним биодиверзитетом  на свакој од пет нишких општина. Забранити градњу на уређеним зеленим површинама на којима се због изградње планира сеча здравих стабала. 

Образложење примедбе
И поред изузетно лоших параметара ваздуха који је, и према Извештају о стратешкој процени утицаја Просторног плана града Ниша најгори у Србији (стр.14 Извештаја са списком из Регистра загађивача), због загађења  земљишта, непостојања контроле и санкционисања инвеститора због непридржавања правила о градњи и обавезном проценту зелене површине, и поред тога што у граду, осим Тврђаве, Спомен парка Бубањ и Коритника (који је 12 км далеко од Ниша)  не постоје градске шуме, да је зелена инфрастурктура у Нишу према Извештају ДРИ о ревизији сврсисходности пословања Планирање зелене инфраструктуре у градовима (бр.400-281/2024.04/52 од 17. децембра 2024.год.   https://www.dri.rs/izvestaj/13878 ) оцењена као најгора у односу на Београд и Нови Сад,  као и због претеране урбанистичке изградње у ширем центру града Ниша, без контроле спровођења обавезе о минимуму зелених површина, и о најнижем предвиђеном проценту зелених површина од 20% (10% у додиру са земљом) у односу на остале градове,  а о чему говори и Извештај о стратегији процене Просторног плана града Ниша на животну средину, у Нишу није предвиђена НИЈЕДНА ГРАДСКА ШУМА са очуваним биодиверзитетом, биљним и животињским светом као неопходним условом за здравље становништва. 
[bookmark: _Hlk235913174]Стога је неопходно да ГУП2026-2040 не само уведе концепт , већ и утврди зоне  више градских шума на територији града Ниша. ГУП 2026-2040 треба забрани и онемогући доношење урбанистичких планова због који је потребно  сећи дрвеће са јавних зелених површина и да забраном стамбене и пословне изградње на јавним зеленим површинама допринесе увећању зелене инфраструктуре града Ниша.  Потребно је на свакој градској општини испланирати по једну градску шуму, као што у међублоковским просторима треба планирати тзв. мини-џепне паркове, а за општину Палилула која нема ниједан парк, треба ПРЕДВИДЕТИ ГРАДСКУ ШУМУ ИЗНАД СТАРЕ ЦИГЛАНЕ. Тај простор велчине 3,5, хектара који је кршењем императивних прописа и процедура , и фаворизовањем партијски повезаних инвеститора 2022.год. пренет у „мешовиту намену“, треба изузети из стамбене изградње, ВРАТИТИ МУ ЈАВНУ НАМЕНУ, како би се очувао постојећи биљни и животињски свет, а тај простор сачувао од могућих опасности које му прете у виду клизишта, због глиненог земљишта, подземних вода и нарушавања статике брда. Нису потребна никаква велика улагања већ обогаћивање постојећег растиња а ГРАДСКА ШУМА на преосталих 3,5 хектара унапредиће лоше параметре зелене инфраструктуре, загађење ваздуха, топлотна острва  и донети све благодети становништву, не само Палилуле, већ и центра града Ниша са кога се спушта свежина преосталог зеленила са брда Горица.

[bookmark: _Hlk235914050][bookmark: _Hlk235915410]ПРИМЕДБА 6. У текст ГУП 2026-2040 унети и разрадити ОБАВЕЗЕ ИНВЕСТИТОРА КОЈЕ ГРАД НИШ ПРЕД ЊИХ ПОСТАВЉА УКОЛИКО ЖЕЛЕ ДА ГРАДЕ СТАМБЕНЕ И ПОСЛОВНЕ ОБЈЕКТЕ У НИШУ, А КОЈИ ПРЕДСТАВЉАЈУ ЕЛЕМЕНТЕ КОРПОРАТИВНЕ ДРУШТВЕНЕ ОДГОВОРНОСТИ. Неки од захтева су
· у стамбене и пословне објекте мора бити уграживана  централна клима,
· захтев да  проценат од бар 10% изграђених станова мора бити по субвенционисаним ценама доступан младима и младим брачним паровима у сарадњи са Градском стамбеном агенцијом, организацијама младих и градском управом, 
· висина изграђених вишестамбених објеката у центру града (централна) не може бити виша од П+2, у средњој градској зони висина може бити П-4 (пет спратова) док у периферној и рубној зони треба вратити претходну висину П-6, без одступања и могућности „додавања“ спратова уз било какву јавну или тајну уплату доносиоцима одлука (тарифа је у последњих 6 година била 30.000 евра по додатом спрату) Криминал!
· број обавезних паркинг места мора бити повећан на бар 2 по стану ( и треће место за госте), 
· обавезан проценат зелене површине мора бити бар 40% и најмање 25% у додиру са земљом,
· паркинзи око зграда морају бити покривени дрвећем које ће са годинама правити хладовину , или покривено надстрешницама са соларним плочама ,
·  одржавање зеленила око стамбених зграда током наредних десет година мора бити обавеза инвеститора (суперколаудациони период), све ово са репресивним мерама, санкцијама и стављањем инвеститора на црну листу Града Ниша у случају фингирања, непоштовања или неизвршења ових обавеза. 
· инвеститорима увести накнаду за формирање и одржавање зеленог градског појаса као елемент корпоративне друштвене одговорности (CSR /Corporate Social Responsibility).
· Забранити урбанистичке планове и пројекте који као замену за зеленило планирају „зелене кровове“ и „зелене фасаде“ јер су у Нишу, у условима  климатских промена, топлотних острва, непостојања техничке воде и атмосферске канализације, апсолутно неодрживи. 


ПРИМЕДБА 7.  ГУП2026-2040 треба да забрани градњу вишеспратница у историјском центру Ниша. Спратност у центру Ниша, а посебно у Душановој и другим трговачким улицама историјског центра града (централна градска зона) не сме бити виша од П+2 (приземље и 2 спрата). Делови града грађени пре 1940.год морају да сачувају идентитет, а зграде из ранијег периода карактер непокретних културних добара. 
Образложење примедбе 
Нижа спратност и мања густина насељености у централној градској и средњој градској зони омогућавају очување историјског идентитета града, подизање вредности постојећих објеката, бољу зелену инфраструктуру, а тиме и смањење загажености и топлотних острва у најзагађенијим и високим температурама најугроженијим градским зонама. На најзапуштенијој нишкој општини Палилула ГУП би могао да предвиди обавезне садржаје очувања тог у причама Стевана Сремца опеваног дела града Ниша.  Очување историјских делова нишких општина на примеру у градске општине Палилула могло би да буде откуп од власника, очување, реконструкција  и претварање у Музеј Палилуле или Музеј знаменитих Палилулаца бар једне (најбоље обе) од две преостале преостале старе нишке куће грађене од блата (ћерпич) које су тик уз Палилулску рампу. Измештањем пруге то би могао да буде прави боемско-уметнички- туристички кварт вредан Палилулцима и туристима који би сведочио о животу старог Ниша. То јесте креативна идеја, за разлику од расходованих аутомобила прекривених зеленим итисоном, који треба да симболишу непостојећу „зелену општину Палилула“ или распалог буренцета-чесме поред које људи седе јер нема парка ни хладовине на Палилули и Палилулској рампи. Некадашња зграда Соколског дома (стара зграда Жандармерије) у Епископској улици која је претворена вишепородични стамбени објекат треба да буде обновљена и очувана, као и обележена спомен-плочом.  Бројни објекти јавне намене, и приватне палате изузетне архитектонске вредности који је пројектовао архитекта Јулијан Дјупон морају да буду рестаурирани и сачувани, како би посета њима могла да постане део туристичке понуде Ниша, што посебно важи за његову породичну кућу, која је у изузетно лошем стању, у Љубићској улици, а тој  улици треба дати име чувеног архитекте Јулијана Дјупона.  Ово су само неки од примера како треба чувати и туристима показати традиционалне делове града Ниша, које би свака туристичка дестинација пожелела да има, поготову због историје и мита „Старог Ниша“. Неко тиме треба да се бави, али нека обрађивачи ГУП-а такве пројекте својом визијом предвиде. У супротном, и стари део Палилуле ће нестати, и последње зграде и зелене површине биће срушене, претворене у осмоспратнице и 15-спратнице најнижег квалитета изградње, а Ниш неповратно постати ГРАД ИЗГУБЉЕНОГ ИДЕНТИТЕТА.  

[bookmark: _Hlk235915791]ПРИМЕДБА 8. Обезбедити ГУП-ом принцип ПРОСТОРНЕ ПРАВДЕ - свака градска општина има право на равномеран развој јавних садржаја – здравствених садржаја-амбуланте, домови здравља; спортских садржаја - базени, спортски терени, гимнастичке сале, дечија игралишта; културних садржаја– обнова домова културе у селима, мобилне библиотеке, биоскопи, галерије, позоришта, креативни простори за младе;  образовних  социјалних садржаја; зелене инфраструктуре - паркови, урбане шуме, џепне баште у којима ће грађани моћи да саде поврће или украсне биљке и др., административних садржаја – мобилне канцеларије и др.  Не може центар да има све садржаје , а периферне зоне да немају ни асфалтиране улице  ни водоводну мрежу, јер је то просторно неправдено. Граду је потребна не једна тзв. Национална гимнастичка сала , већ јавне гимнастичке сале у свакој општини. Толико је запуштених објеката који могу да се обнове у просторе за спортске, културне и друге садрђаје. Даља изградња спортских и свих других објеката на зеленој површини парка Чаир мора бити обустављена. Забрана градње на јавним у уређеним зеленим површинама треба да постане правило. 

[bookmark: _Hlk235915971]ПРИМЕДБА 9. ГУП 2026-2040 мора да предвиди обавезну изградњу и коридоре атмосферске канализације и ширење мреже колектора, а урбанистичким планирањем и грађевинским плановима предвидети ОБАВЕЗНО ОДВОЂЕЊЕ КИШНИЦЕ У ЗЕЛЕНЕ ПОВРШИНЕ .
ПРИМЕДБА 10. ГУП мора да створи услове и одреди локације за ПЛАН УПРАВЉАЊА ОТПАДОМ У НИШУ, СТРАТЕГИЈУ РЕЦИКЛАЖЕ ОТПАДА и то за сваку општину. 


[bookmark: _Hlk235916305][bookmark: _Hlk235916033]ПРИМЕДБА 11. ФОРМИРАЊЕ ЗЕЛЕНОГ ПОЈАСА ОКО ГРАДА ШИРИНЕ 5КМ, ПРЕДВИЂЕНО ЈЕ НА СТР 181.КАО СМЕРНИЦА ЗЕЛЕНЕ ИНФРАСТРУКТУРЕ, МЕЂУТИМ ОВО ТРЕБА ПРЕДВИДЕТИ КАО ОБАВЕЗУ ГРАДА  СА САДЊОМ НАЈМАЊЕ ДЕСЕТ ХИЉАДА ЗИМЗЕЛЕНИХ СТАБАЛА КАО ЗАШТИТНОГ ПОЈАСА КОЈИ ИМА ЗАДАТАК ДА СМАЊИ АЕРОЗАГАЂЕЊЕ, ОМОГУЋИ ПРОВЕТРАВАЊЕ ГРАДА И СМАЊЕЊЕ ЕФЕКАТА ТОПЛОТНИХ ОСТРВА. Предвидети обавезу формирања, одржавања и улагања у зелени појас око града. Грађевинским инвеститорима, власницима коцкарница и свим великим привредним субјектима који послују у Нишу (осим предузетника, и малих привредних друштава до 50 запослених)  увести накнаду за одржавање зеленог градског појаса као елемент корпоративне друштвене одговорности (CSR /Corporate Social Responsibility). Поред тога, између зелених површина, паркова  и урбаних шума треба да постоје зелени коридори који их повезују. Свака улица у граду мора да има бар једноструки дрворед са обе стране улице, а где год је то могуће и двоструки дрворед, по могућству зимзелених стабала, аутохтоних стабала и стабала са великом крошњом.  Градске шуме увести као обавезни елемент зелене инфраструктуре , по једна на свакој градској општини. 

ПРИМЕДБА 12. Обезбедити и строго санкционисати иреверзибилно – непоправљиво  оштећење непокретних културних добара, како добара од изузетног значаја  и непокретних добара од великог значаја (вашарске манифестације, концерти са прејаким озвучењем у Тврђави, дивља градња крај Латинске цркве у Матејевцу), постављане метал -стаклених портала и прозора на непокретна културна добра у Обреновићевој улици, постављање трајних метално-стаклених портала на казанџијске радње из 18.века и 19.века у Казанџијском сокачету, срамотно стање Раноришћанске гробнице са Христовим монограмом у Јагодин малој, стање Старог нишког гробља - прогласити га непокретним културним добром од посебног значаја, затворити улаз и обезбедити ноћне чуваре), заштити неолитско археолошко налазиште „Кременац“, омогућити приступ у пећине Велике и Мала Баланица у Сићевачкој клисури, тражити заштиту стабала у Нишу, који нема иједно стабло заштићено као споменик природе, осим 11 стабала у околини Ниша-најмањи проценат заштићених стабала у земљи.

ПРИМЕДБА 13. Забранити локале са играма на срећу-коцкарнице у централној градској зони, а осталима увести посебне градске таксе као елемент корпоративне друштвене одговорности. 

Са поштовањем ,

У Нишу,  28.јула, 2026.год. 		 проф. др Тамара Миленковић Керковић
						Самостални одборник у Скупштини града Ниша
						Удружење грађана „Нишлије да се питају“
 						tamarakerkovic@gmail.com          mob.te  0631404757

